વ્યાસે વેરની જેમ જ ધર્મ પણ કથામાં ગૂંથ્યો છે; અને દુર્યોધનવધમાં ધર્મને વેર જેટલું જ મહત્ત્વનું સ્થાન છે. માત્ર, ‘પાંડવોની બાજુ ધર્મની અને કૌરવોની બાજુ અધર્મની’ અથવા ‘કૃષ્ણ વિષ્ણુનો અવતાર છે’ એવું કશું વ્યાસે તે વધમાં બતાવ્યું નથી. બતાવ્યું છે – આપણે જે કાંઈ કર્યું છે તે ભલે ગમે તેટલું ધર્મવિરુદ્ધ હોય, તે બધું સમર્થનીય જ નહિ તો યોગ્ય જ હતું એમ માની લેવાનો, અને અગવડિયા સમયે ધર્મના નામ હેઠળ સગવડિયાં કારણો ઉપજાવી કાઢવાનો મનુષ્ય સ્વભાવ.